## El Consorci de Museus i l’Institut Valencià de Cultura donen suport a la celebració de la 12a edició de la fira d’art contemporani MARTE

*** Del 23 al 25 de maig, MARTE reunirà més d’una vintena de galeries nacionals en l’Auditori i Palau de Congressos de Castelló**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana i l’Institut Valencià de Cultura (IVC) dona suport, un any més, a la celebració de la Fira d’Art Contemporani de Castelló, MARTE, que complix la seua dotzena edició del 23 al 25 de maig de 2025.

La fira, que se celebrarà en l’Auditori i Palau de Congressos de Castelló, compta enguany amb l’artista valencià Robert Ferrer i Martorell com a artista convidat. Este esdeveniment es consolida com un dels referents culturals més importants de la Comunitat Valenciana, oferint una nova oportunitat per a acostar-se a l’art contemporani i gaudir d’un divers programa d’activitats i exposicions.

Més d’una vintena de galeries nacionals -des de Madrid, Tenerife, València o Saragossa- exhibiran una àmplia varietat de propostes artístiques en MARTE ‘Curated’, i mostraran exposicions d’artistes individuals i en diàleg entre creadors.

MARTE busca fomentar el col·leccionisme inicial oferint una selecció d’artistes emergents o en etapes intermèdies de la seua carrera, els preus dels quals són accessibles. Estos artistes estan en un punt de la seua trajectòria en el qual es pot advertir un futur prometedor, la qual cosa els convertix en opcions ideals per a començar una col·lecció d’art.

Dins de les iniciatives d’enguany, s’inclou l’Espai Ceràmic, dedicat a les obres de la residència d’art contemporani CeramicRes, promoguda pel col·lectiu Co-Net, i situada a l’Alcora. Els assistents podran descobrir les propostes dels artistes emergents en este àmbit.

En el marc de MARTE Social, es desenrotllaran taules redones centrades en temes com el registre de la propietat intel·lectual o les residències artístiques. També se celebrarà l’espai MARTE Orbital, amb la participació de diverses institucions que presentaran els seus projectes innovadors.

MARTE és un esdeveniment imprescindible per als apassionats de l’art, siguen col·leccionistes o simplement interessats. Amb entrada lliure i gratuïta i un variat programa d’activitats, l’esdeveniment es consagra com un punt de trobada imprescindible per a gaudir de l’art contemporani i donar suport a la creació emergent.

**Artista convidat: Robert Ferrer**

Robert Ferrer i Martorell (València, 1978), representat en fira MARTE per la galeria mallorquina Pep Llabrés, és un artista multidisciplinari, especialitzat en escultura i abstracció geomètrica. És llicenciat en Belles Arts per la Universitat Politècnica de València i ha participat en nombroses exposicions individuals i col·lectives, entre les quals destaca la seua obra en la Galeria Imaginart de Barcelona i en esdeveniments internacionals com la Fira KIAF a Seül.

El seu treball ha sigut adquirit per institucions públiques, com l’Ajuntament de Calvià i la Universidade do Porto. A més, manté col·laboració amb galeries com Espacio Valverde a Madrid, Galeria Pep Llabrés a Palma o Galería Impakto al Perú.

La seua obra -molt arrelada constructivista- se centra en conceptes com la geometria (això és, la forma), la percepció, l’espai (o la seua absència) i la llum, i en 2023 va presentar ‘Línies Presents’ en la Fundació Chirivella Soriano de València.

Fecha: 16/04/2025